Komisjoni otsus,

23. detsember 2003,

millega luuakse "Aruka energeetika rakendusasutus", mis korraldab ühenduse tegevust energeetika valdkonnas vastavalt nõukogu määrusele (EÜ) nr 58/2003

(2004/20/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende rakendusasutuste põhikiri, kellele usaldatakse teatavad ühenduse programmide juhtimisega seotud ülesanded [1], eriti selle artikli 3 lõiget 1,

ning arvestades järgmist:

(1) Euroopa Ühendus on säästva arengu raames võtnud meetmeid, mille eesmärk on edendada ja arendada taastuvaid energiaallikaid ja energiatõhusust, et aidata tasakaalustatud viisil kaasa järgmiste üldiste eesmärkide saavutamisele: energiavarustuse kindlus, konkurentsivõime ja keskkonnakaitse.

(2) Nende meetmete hulka kuulub Euroopa Parlamendi ja nõukogu 26. juuni 2003. aasta otsus nr 1230/2003/EÜ (millega võetakse vastu energeetika mitmeaastane tegevusprogramm "Arukas energeetika – Euroopa" (2003–2006)) [2], mille tegevusvaldkond on taastuvate energiaallikate ja energiatõhususe arendamine, sealhulgas transpordisektoris, ja nende edendamine arengumaades.

(3) Määrusega (EÜ) nr 58/2003 antakse komisjonile õigus luua vastavalt kõnealuses määruses sätestatud üldisele põhikirjale rakendusasutused ja usaldada neile teatavad ühe või mitme ühenduse programmi juhtimisega seotud ülesanded.

(4) Komisjonile rakendusasutuse loomise õiguse andmise eesmärk on võimaldada komisjonil endal keskenduda põhitegevusele ja -ülesannetele, mida ei ole võimalik täitmiseks volitada, loovutamata seejuures kontrolli kõnealuste rakendusasutuste korraldatava tegevuse üle või lõplikku vastutust selle eest.

(5) Programmi "Arukas energeetika – Euroopa" haldamise eesmärk on selliste tehniliste projektide rakendamine, mis ei eelda poliitiliste otsuste tegemist ja nõuavad kogu projekti vältel tehnilise ja finantsekspertiisi kõrget taset.

(6) Programmi rakendamisega seotud ülesandeid võib delegeerida rakendusasutusele, kui programmitöö, prioriteetide kehtestamine ja programmi hindamine, millega tegeleb komisjon, eraldatakse selgelt projekti rakendamisest, mis usaldatakse rakendusasutusele.

(7) Selleks läbiviidud kulude-tulude analüüs on näidanud, et teatavaid juhtimisülesandeid, nagu eelarve täitmine, projektide tehniline ja rahaline järelevalve ning tulemuste levitamine ja kasutamine, võib tõhusamalt täita rakendusasutus, tagades samal ajal, et komisjon rakendab programmi "Arukas energeetika – Euroopa" kooskõlas otsusega, millega kõnealune programm on vastu võetud, ning tööprogrammi ja suuniseid, mille komisjon on vastu võtnud otsuse artiklis 8 sätestatud halduskomitee abiga.

(8) Rakendusasutuse kasutamine tähendaks, et uut programmi, mis on oma eelkäijast märkimisväärselt ulatuslikum, oleks võimalik tõhusamalt hallata.

(9) Kindlaksmääratud ülesannete täitmine rakendusasutuse poolt võimaldaks komisjonil keskenduda strateegilistele ja reguleerivatele küsimustele, suurendades samas ühenduse abi liikmesriikides rakendatavatele riikidevahelistele meetmetele. See on parim viis, et saavutada eri seadusandlikes tekstides sätestatud energeetikaalaseid eesmärke ja rakendada muid meetmeid taastuvate energiaallikate ja energiatõhususe valdkonnas, sealhulgas transpordisektoris.

(10) Komisjoni prioriteetide, eelkõige säästva arengu strateegia rakendamine võib viia selleni, et ühenduse poliitika osana võetakse vastu eespool nimetatud valdkondi käsitlevad meetmed, mis eeldavad komisjonilt selliste meetmete võtmist, mida võiks rakendada ka rakendusasutus. Tuleks ette näha võimalus määrata rakendusasutusele täiendavaid haldus- ja rakendusülesandeid.

(11) Käesoleva otsusega ettenähtud meetmed on kooskõlas alalise rakendusasutuste komitee arvamusega,

ON TEINUD JÄRGMISE OTSUSE:

Artikkel 1

Rakendusasutuse loomine

1. Ühenduse energeetikaalase tegevuse korraldamiseks luuakse rakendusasutus, mille põhikiri on sätestatud nõukogu määruses (EÜ) nr 58/2003.

2. Rakendusasutuse nimi on "Aruka energeetika rakendusasutus".

Artikkel 2

Asukoht

Rakendusasutuse asukoht on Brüsselis.

Artikkel 3

Kestus

Rakendusasutus luuakse ajavahemikuks 1. jaanuar 2004 kuni 31. detsember 2008.

Artikkel 4

Eesmärgid ja ülesanded

1. Otsusega 1230/2003/EÜ loodud ühenduse programmi "Arukas energeetika – Euroopa" kohaselt vastutab rakendusasutus nende ülesannete täitmise eest, mis on seotud programmist tuleneva ühenduse abiga, välja arvatud programmi hindamine, seadusandluse järelevalve ja strateegilised uuringud või muu tegevus, mis kuulub komisjoni ainupädevusse. Rakendusasutus vastutab järgmiste ülesannete eest:

a) ühenduse programmi "Arukas energeetika – Euroopa" rakendamisega seotud eriprojektide kõikide etappide juhtimine otsuse 1230/2003/EÜ ja kõnealuses otsuses sätestatud tööprogrammi alusel, mille komisjon on programmi rakenduskomitee nõuande kohaselt vastu võtnud, samuti asjaomaste kontrollide läbiviimine ja asjakohaste otsuste tegemine vastavalt komisjoni antud volitustele;

b) eelarve täitmisega seotud dokumentide vastuvõtmine kulude ja tulude osas ning vastavalt komisjoni antud volitustele kõikide toimingute teostamine, mis on vajalikud ühenduse programmi haldamiseks, eelkõige lepingute sõlmimise ja toetuste andmisega seotud tegevus;

c) ühenduse programmi rakendamise suunamiseks vajalike andmete, samuti mis tahes muude tööprogrammis või volikirjas sätestatud andmete või komisjonile määratud aruannete kogumine, analüüs ja edastamine komisjonile.

2. Pärast määruse (EÜ) nr 58/2003 artikliga 24 loodud komitee arvamuse saamist võib komisjon anda rakendusasutusele pädevuse täita sama laadi ülesandeid ka seoses muude lõikes 1 nimetatud programmiga samalaadsete ühenduse programmidega, mida on käsitletud kõnealuse määruse artiklis 2, tingimusel et need programmid või projektid jäävad taastuvate energiaallikate ja energiatõhususe arendamise ja edendamise, sealhulgas nende transpordisektoris arendamise ja edendamise piiresse, ja tingimusel, et need ei too rakendusasutuste jaoks kaasa märkimisväärselt lisaülesandeid.

3. Komisjoni otsuses rakendusasutuse volitamise kohta sätestatakse üksikasjalikult kõik rakendusasutusele usaldatud ülesanded ja neid kohandatakse vastavalt võimalikele lisaülesannetele. Komisjoni otsus edastatakse teavitamiseks määruse (EÜ) nr 58/2003 artikliga 24 loodud komiteele.

Artikkel 5

Organisatsiooniline struktuur

1. Rakendusasutust juhivad juhtkomitee ja komisjoni määratud direktor.

2. Juhtkomitee liikmed nimetatakse ametisse kolmeks aastaks.

3. Direktor nimetatakse ametisse viieks aastaks.

Artikkel 6

Toetused

Rakendusasutus saab toetust, mis kantakse Euroopa ühenduste üldeelarvesse ja mis võetakse ühenduse programmile "Arukas energeetika – Euroopa" eraldatud vahenditest ja vajaduse korral muude selliste ühenduse programmide või meetmete vahenditest, mille rakendamine on rakendusasutusele artikli 4 lõike 2 kohaselt usaldatud.

Artikkel 7

Järelevalve ja aruandlus

Rakendusasutus on komisjoni järelevalve all ja annab regulaarselt aru tema vastutusalasse kuuluvate programmide rakendamise käigu kohta volikirjas sätestatud korra ja tähtaegade kohaselt.

Artikkel 8

Halduseelarve täitmine

Rakendusasutus täidab oma halduseelarvet kooskõlas standardfinantsmääruse sätetega.

Brüssel, 23. detsember 2003

Komisjoni nimel

asepresident

Loyola De Palacio

[1] EÜT L 11, 16.1.2003, lk 1.

[2] ELT L 176, 15.7.2003, lk 29.

--------------------------------------------------